
Primăria Municipiului Timişoara a organizat împreună cu Misiunea României de pe lângă Uniunea Europeană în perioada 7 – 11 noiembrie 2005 expoziţia “The Art of Living in a European City – Timişoara, a Hub of Development, a Melting Pot of Cultures”- eveniment  cultural cu tematica similară, desfăşurat la Bruxelles, în cadrul Parlamentului European. Acest eveniment s-a bucurat de un real succes în rândul publicului prezent în număr mare, aducând astfel un plus de imagine României în general şi Timişoarei multiculturale în special. 

Replicarea acestui eveniment cultural, în alte mari capitale europene va avea un efect multiplicator pozitiv asupra imaginii Timişoarei, şi a României în lume, va constitui o posibilitate de promovare, cu orice ocazie, a valorilor româneşti, cu impact asupra relaţiilor externe ale României în contextul aderării ţării noastre la Uniunea Europeană

 În ciuda tuturor eforturilor depuse de către reprezentanţii Primăriei Municipiului Timişoara expoziţia, programată a avea loc la Viena, Austria, “The Art of Living in a European City – Timişoara, a Hub of Development, a Melting Pot of Cultures” nu a putut avea loc, datorită imposibilităţii găsirii unei lcaţii adecvate pentru un asemenea eveniment.

Institutul Cultural Central European a lansat Municipiului Timişoara invitaţia de a realiza expoziţia “The Art of Living in a European City – Timişoara, a Hub of Development, a Melting Pot of Cultures” la Budapesta, Ungaria, în perioada 18 octombrie 2006 – 3 noiembrie 2006.
În cazul aceptării invitaţiei Institutul Cultural Central European pune gratuit la dispoziţia Municipiului Timişoara un spaţiu pentru organizarea evenimentului şi acoperă o parte din costurile expoziţiei.
Invitaţia făcută Municipiului Timişoara este intermediată şi susţinută de doamna Irina Comaroschi, Ambasadoarea României la Budapesta, Ungaria.
Considerăm că reluarea acestui eveniment cultural, programat odată cu vizita Preşedintelui României şi a Primimului Ministru al României în capitala Ungariei, ar fi oportună şi ar amplifica mesajul transmis prin tematica expoziţiei, contribuind la mediatizarea ţării şi oraşului printre participanţi. 
Participarea la evenimentul amintit ar crea un cadru favorabil pentru afirmarea potenţialului multicultural şi turistic al oraşului şi al zonei Timişoara. 
Totodată, un asemenea eveniment ar crea posibilitatea prezentării oportunităţilor de investiţii în zona Banatului, contribuind implicit la mărirea orizonturilor de dezvoltare economică a oraşului Timişoara. 
În acest context, considerăm că organizarea unui eveniment dedicat oraşului Timişoara, la Budapesta, are o vădită importanţă, atât prin locaţia sa, cât şi prin momentul ales, înscriindu-se în rândul acţiunilor vizând pregătirea României pentru aderarea efectivă la Uniunea Europeană. 

